Eyvind Vesselbo (V), 2012-12-11:
Jeg vil godt starte med at sige, at det er rigtig godt, at der bliver sat ekstra fokus på det her område.
Derfor er det også godt, at De Konservative nu har fremsat tre meget fornuftige og gode forslag.
Jeg kunne jo sådan set høre på begge ministre, at der allerede var sket en del, og det er godt, og at en del af det, der er i forslagene her, også kan indgå i det videre arbejde for at gøre tingene bedre – for man kan altid gøre tingene bedre.
De her tre forslag, som vi behandler sammen, er, som jeg sagde, som udgangspunkt nogle meget fornuftige forslag.
Med hensyn til det første forslag, det, der hedder B 1, som er et forslag om to akuthuse, synes jeg, at socialministeren gjorde det meget klart, at vi allerede i satspuljen har lavet nogle forlig om at give 24 mio. kr. og 8 mio. kr. til et krisecenter, der i hvert fald som udgangspunkt skal gøre noget af det samme, som der her er foreslået fra De Konservatives side med de to akuthuse.
Derfor vil vi med hensyn til det første beslutningsforslag meget gerne foreslå, at vi laver en beretning om det her forslag, som på en eller anden måde får kombineret forslaget med de initiativer, der i forvejen er taget på området, sådan at det her kan indgå i en beretning, som kører videre omkring de ting, vi har bevilget via satspuljen. Jeg vil godt sige, at de her tre forslag – og jeg kommer til de to næste om et øjeblik – er nogle meget udmærkede, fornuftige og konstruktive forslag om at gøre noget godt og forbedre vilkårene.
Men de har alle et stort problem, og det er, at de mangler finansiering.
Der mangler simpelt hen finansiering af disse tre forslag.
Det er jo fint nok at komme med nogle forslag, men på den anden side er det også meget rart, at man ved, hvor pengene skal komme fra, og det bør også indgå i en mulig beretning på det her område.
Med hensyn til forslaget om behandlingsplaner for og lægesamtaler med stofmisbrugere må vi jo konstatere, at det at havne i stofmisbrug er en dybt ulykkelig situation for både misbrugeren og de mennesker, som er omkring den enkelte misbruger.
Som samfund har vi en forpligtelse til at spænde et sikkerhedsnet ud under de mennesker, som af en eller anden grund havner i misbrug, og hjælpe dem tilbage til et liv med tryghed og værdighed.
Beslutningsforslaget, som vi behandler, sigter netop mod hurtig hjælp til at komme tilbage til livet uden stoffer.
I Danmark lever ca. 33.000 med et stofmisbrug.
Det tal kan vi formentlig hurtigt blive enige om er alt for højt.
Den aktuelle situation på misbrugsområdet er, at de narkorelaterede dødsfald er stigende.
Derfor er der mere end nogensinde brug for at få fulgt op på de tiltag, som vi ved virker, f.eks. lægeordineret heroin.
Der er tidligere, som jeg har nævnt, gennem satspuljen taget en lang række initiativer på misbrugsområdet, og dem bakker Venstre helt og fuldt op om.
Som lovgivningen er i dag, er der gennem serviceloven fastlagt en behandlingsgaranti for stofmisbrugere, som sikrer stofmisbrugerne ret til et behandlingstilbud senest 14 dage efter henvendelse til kommunen.
Det er kommunerne, der har ansvaret for stofmisbrugsområdet, og det er dermed også kommunerne, der har ansvaret for at sikre, at lovgivningen overholdes.
Servicelovens krav om en social behandlingsgaranti på 14 dage skal overholdes, og det skal sikres, at sagsbehandlerne på området har tilstrækkelig viden og kvalifikationer til at yde den korrekte indsats.
I Venstre anerkender vi dog, at vi har en udfordring på det her område.
I alt for mange kommuner er der desværre for langt imellem lovens intentioner og det, som rent faktisk tilbydes i praksis.
Vi ser meget gerne, at ministeren – og det må være sundhedsministeren?
Ja, det er det nok – svarer konkret på, hvorvidt regeringen har nogen aktuelle overvejelser om initiativer, der skal sikre, at lovgivningen overholdes fremover.
Misbrugsgruppen har ændret sig markant de seneste år, og skal vi have antallet af stofmisbrugere reduceret i en tid, hvor nye stoffer oversvømmer det danske marked og blandingsmisbrug er udbredt, er det helt afgørende, at vi tilstræber en særlig indsats på tre områder.
Det drejer sig om styrket information til især vores unge, kvalificering af eksisterende behandlingstilbud og -metoder, og at vi sætter nye standarder for et liv uden misbrug.
Det stiller kommunerne over for en stor opgave både på behandlingssiden og i forhold til at holde tidligere misbrugere stoffri.
I Venstre har vi mange gange efterlyst en større kvalitetsudvikling af området.
Også i forhold til stofmisbrugsbehandlingen er det afgørende, at det kan dokumenteres, hvad der virker, og hvad der ikke virker, herunder at der skal være ensartet og høj kvalitet i behandlingen af stofmisbrug.
Det er desværre ikke tilfældet i dag, hvor der er alt for mange tilbud, hvor der ikke er de fornødne kompetencer til at kunne rumme modtagermålgruppen, eller hvor der anvendes metoder med tvivlsom effekt.
Misbrugsbehandling må aldrig have karakter af opbevaring.
I stedet skal det sikres, at den enkelte borger opnår en effekt af at trives i opholdet.
Derfor foreslog Venstre som led i forhandlingerne om dette års satspulje, at der bliver igangsat en kommunalt baseret godkendelsesordning af både private og offentlige stofmisbrugsbehandlingssteder.
På den baggrund glæder vi os i Venstre over, at det som led i forhandlingerne om en tilsynsreform lykkedes at opnå enighed om en række initiativer, som samlet set skal styrke kvaliteten af tilbuddene, og herunder at vi skærper kravene til godkendelse og tilsyn med både de sociale døgntilbud og ambulante stofmisbrugsbehandlingstilbud.
Så det var en ros.
I Venstre har vi altså stor sympati for indholdet i beslutningsforslaget, desuagtet at vi fortsat er en smule usikre på finansieringsmodellen – der er, som jeg sagde, ikke rigtig nogen finansiering.
Vi vil derfor også her foreslå, at Sundhedsudvalget udfærdiger en beretning, hvor vi i fællesskab forpligter hinanden til at se nærmere på området også i forbindelse med forhandlingerne om satspuljen i 2013.
Med hensyn til en udvidelse af ordningen med lægeordineret heroin er der jo ingen tvivl om, at den nuværende ordning med lægeordineret heroin er en succes for de 170 misbrugere, som er i behandling.
Evalueringen viser, at de misbrugere, som er tilknyttet ordningen, oplever at have fået en bedre livskvalitet med mindre kriminalitet og et markant fald i sidemisbrug.
Det var netop nogle af målene med lægeordineret heroin, nemlig at give belastede narkomaner livet tilbage.
Det er utrolig glædeligt, at det er lykkedes for disse menneskers vedkommende.
Den aktuelle situation på misbrugsområdet er, som jeg sagde i forbindelse med det forrige område, at antallet af de narkorelaterede dødsfald er stigende.
Ifølge Sundhedsministeriet bruger samtlige af dem, der dør en narkorelateret død, i gennemsnit på landsplan mellem tre og fire stoffer.
De tal bekræfter et blandingsbrug blandt dem, der dør, og blandingsbruget i sig selv kan være medvirkende årsag til dødsfald.
Derfor er der mere end nogensinde brug for, at vi får fulgt op på de tiltag, som vi ved virker, f.eks. lægeordineret heroin.
Med den succes, som injicerbar, lægeordineret heroin er og har været i forsøgsperioden, kan man ikke fortænke Folketingets partier i at tænke videre og overveje andre indtagelsesformer som nye, mulige veje til at skabe værdige liv for belastede narkomaner.
Venstre har som ambition, at man skal reducere skaderne ved stofmisbrug.
Under VK-regeringen har vi sat massivt ind for at sikre flere og bedre behandlingstilbud tilpasset den enkelte stofmisbrugers behov.
Den lægeordinerede heroinbehandling er en højt specialiseret sundhedsfaglig behandling, som Sundhedsstyrelsen har fastlagt udførlige retningslinjer for, og som kun særligt godkendte læger kan varetage.
Fra Venstres side ønsker vi at følge Sundhedsstyrelsens anbefalinger.
Forslagsstillerne ønsker at pålægge regeringen at udarbejde en redegørelse om fordele og ulemper ved at udvide ordningen med lægeordineret heroin til også at omfatte lægeordineret kokain.
Vi mener, at vi allerede er på vej i den rigtige retning, idet man ved satspuljeaftalen i 2011 afsatte 1 mio. kr. til kvalitetssikring af den sundhedsfaglige kokainbehandling for dermed at nedbringe sygeligheden og dødeligheden blandt misbrugere af kokain.
Samlet set er vi fra Venstres side åbne over for nye veje til at hjælpe misbrugere ud af deres misbrug og tilbage til et liv med værdighed.
I og med at sundhedsministeren allerede har udstedt et løfte om, at tilbuddet om gratis lægeordineret heroin på sprøjte til hårdtramte misbrugere skal udvides til også at omfatte herointabletter, noget, der altså endnu ikke er ført ud i livet trods det, at det også er noget, Enhedslisten har foreslået, ser vi frem til, at ministeren vil følge det, hun selv har foreslået sammen med Enhedslisten.
Vil ministeren fremadrettet leve op til egne løfter, og hvorledes vil regeringen anvise finansiering?
Vi håber selvfølgelig, at ministeren vil følge op på det, hun selv har sagt, for vi er meget positive over for det her, men mener også her, at det kan indgå i en samlet pakke med de tre forslag at lave en beretning, så vi får kombineret alle tingene.